Waar het Ross Cronje dié slegte gewoonte aangeleer?Ross Cronjé – hy gee ook maar ‘n tree of twee voor hy uitgee. (Foto: GB Jordaan) Nou sit die Springbok-keurders met ŉ nuwe kopseer. Nadat Francois Hougaard dit jare lank al doen en Ross Cronje nou ook die slegte gewoonte aangeleer het om eers ŉ tree of wat met die bal te hardloop voordat dit uitgegee word, is die vraag wie volgende maand die Bok-skrumskakels vir die toetse teen Ierland, Frankryk Italië en Wallis sal wees. Cronjé, wie se taktiese skopwerk in Saterdag se toets op Nuweland teen die All Blacks in die Rugbykampioenskap ook nie in die kol was nie, bly die voorkeurkeuse. Maar die spens lyk leeg, veral omdat Piet van Zyl besluit het om aan die einde van die seisoen eerder op sy plaas in Vrede te gaan boer. Hougaard se leemtes is deur Coetzee, wat in speeldae op sy dae ook ŉ skrumskakel was, uitgewys. Maar nou is die vraag, hoekom het dit nou ook na Cronjé oorgespoel? Cronjé is in die stoel, oor sy samespel met Elton Jantjies. Sy twee adjudante is Rudy Paige en Louis Schroeder, maar wat sal gebeur as Cronjé ŉ besering opdoen? Kan ŉ mens met Paige of die onervare (op toetsvlak) Schroeder oorlog toe gaan? Die oud-Bokafrigter Jake White, het onlangs ŉ pleidooi vir Ruan Pienaar (33) gelewer, wat nou vir Montpellier speel nadat Ulster nie meer sy dienste mag gebruik het nie. Hoewel ek hoë agting vir Pienaar het, sal dit verkeerde boodskap aan jong plaaslike spelers soos ondermeer Shaun Venter en Ivan van Zyl stuur. Jano Vermaak was ook in die Bok-planne, maar hy het in onguns geraak en sal straks nie oorweeg word nie. Sy ouderdom (32) tel ook teen hom. Faf de Klerk speel nou vir Wasps en Cobus Reinach vir die Northampton Saints. Hulle het in elke geval te min toetse op hul kerfstok om as oorsese spelers vir die Bokke gekies te word. Dus, skaaf maar aan Cronje.